## Pravilnik o izmjenama i dopunama Pravilnika o privlačenju, selekciji i odabiru za prijam u djelatnu vojnu službu

### NN 51/2012 (4.5.2012.), Pravilnik o izmjenama i dopunama Pravilnika o privlačenju, selekciji i odabiru za prijam u djelatnu vojnu službu

MINISTARSTVO OBRANE

1256

Na temelju članka 20.a stavka 2. Zakona o službi u Oružanim snagama Republike Hrvatske (»Narodne novine« broj 33/02, 58/02, 175/03, 136/04, 76/07, 88/09 i 124/09) donosim

PRAVILNIK

O IZMJENAMA I DOPUNAMA PRAVILNIKA O PRIVLAČENJU, SELEKCIJI I ODABIRU ZA PRIJAM U DJELATNU VOJNU SLUŽBU

Članak 1.

U Pravilniku o privlačenju, selekciji i odabiru za prijam u djelatnu vojnu službu (»Narodne novine« broj 97/08) u članku 1. stavku 1. iza riječi: »na službi u OS RH« dodaju se riječi: »i Ministarstvu obrane.«.

Članak 2.

U članku 24. stavku 3. alineja 2. mijenja se i glasi:

»– ocjenom »ne zadovoljava« ocjenjuje se osoba kojoj je na temelju psihologijskih ispitivanja utvrđeno da ne zadovoljava zahtjeve za djelatnu vojnu službu.«

Članak 3.

U članku 25. stavku 4. riječi: « (Prilog broj 5)« zamjenjuju riječima: »(Prilog broj 3)«.

Članak 4.

Članak 27. mijenja se i glasi:

»Na temelju rezultata provjere kineziolog donosi ocjenu o tjelesnoj sposobnosti kandidata.

Tjelesna sposobnost kandidata ocjenjuje se na sljedeći način:

– ocjenom »zadovoljava« ocjenjuje se osoba koja je na testovima za procjenu funkcionalnih i motoričkih sposobnosti ispunila propisane kriterije.

– ocjenom »ne zadovoljava« ocjenjuje se osoba koja na testovima za procjenu funkcionalnih i motoričkih sposobnosti nije ispunila propisane kriterije.«

Članak 5.

U članku 28. stavku 1. riječi: »(Prilog broj 3)« zamjenjuju se riječima: »(Prilog broj 5)«.

Članak 6.

U članku 39. stavku 1. iza riječi: »izvješća«, dodaju se riječi: »(Prilog broj 4)«.

Članak 7.

Članak 41. mijenja se i glasi:

»Provjerama tjelesnih sposobnosti podliježu kandidati za prijam u djelatnu vojnu službu, ročnici, kadeti, ugovorni pričuvnici i djelatne vojne osobe do 55 godina života, a provode se kao:

– početne provjere,

– redovite provjere,

– izvanredne provjere.

Početnim provjerama utvrđuje se tjelesna sposobnost za djelatnu vojnu službu.

Redovitim provjerama se periodično, u propisanim vremenskim razdobljima, utvrđuje stupanj tjelesne sposobnosti djelatnih vojnih osoba i kadeta.

Izvanrednim provjerama se izvan termina redovitih provjera utvrđuje razina tjelesne sposobnosti ročnika, kadeta, djelatnih vojnih osoba i ugovornih pričuvnika.«

Članak 8.

Članak 42. mijenja se i glasi:

»Redovita provjera se provodi:

– jedanput godišnje za djelatne časnike i dočasnike raspoređene u Ministarstvu obrane, Glavnom stožeru OS RH, zapovjedništvima grana i razina grana OS RH najkasnije do kraja rujna tekuće godine,

– dva puta godišnje za sve ostale djelatne vojne osobe i kadete uz minimalni vremenski razmak od 90 dana i obvezu da prva provjera u godini mora biti provedena najkasnije do kraja lipnja tekuće godine.«

Članak 9.

Članak 43. briše se.

Članak 10.

Članak 44. mijenja se i glasi:

»Izvanredna provjera može se provoditi:

– prije provedbe kineziološkog programa kao inicijalno testiranje i za vrijeme trajanja programa kao tranzitivno testiranje,

– za osobe koje na redovitoj provjeri nisu ispunile propisane kriterije, najmanje 30 i najviše 120 dana nakon provedbe redovite provjere i rezultati se priznaju kao rezultati redovite provjere,

– na završetku temeljne vojne obuke ročnika na dragovoljnom služenju vojnog roka,

– nakon prestanka privremene spriječenosti za pristupanje redovnoj provjeri,

– u svrhu nadzora nadređene ustrojstvene jedinice,

– po potrebi službe.

Jedna osoba može u kalendarskoj godini biti provjeravana najviše pet puta, a minimalno vrijeme između dviju provjera je 30 dana.

Iznimno od uvjeta iz stavka 2. ovoga članka osoba može biti provjeravana ako se provjera provodi u svrhu nadzora nadređene ustrojstvene jedinice.«

Članak 11.

Članak 45. mijenja se i glasi:

»Provjeru tjelesne sposobnosti provode kineziolozi ili časnici i dočasnici koje je educirao kineziolog.

Djelatne vojne osobe koje su nadređene kineziologu provjerava kineziolog nadređene ustrojstvene jedinice.

Djelatne vojne osobe raspoređene u Ministarstvo obrane i Glavni stožer OS RH provjeravaju kineziolozi iz Ministarstva obrane i Glavnog stožera OS RH u suradnji s Odjelom za kineziologiju Središnjice za upravljanje osobljem i nastavnicima kineziologije iz Hrvatskog vojnog učilišta.

Provjera tjelesne sposobnosti ne provodi se za osobe koje su na dužnostima u inozemstvu kao i one koje su na bolovanju ili im je izabrani doktor medicine privremeno zabranio tjelesno naprezanje zbog akutne faze bolesti, ozljede ili trudnoće uz predočenje liječničke potvrde u kojoj su čitko i jasno navedeni razlozi i vremensko razdoblje privremene spriječenosti pristupanju provjeri tjelesne sposobnosti.«

Članak 12.

Iza članka 45. dodaje se novi članak 45.a koji glasi:

»Ocjena tjelesne sposobnosti ročnika na dragovoljnom služenju vojnog roka dobivena na završetku temeljne vojne obuke važi 90 dana.«

Članak 13.

Upute za provjeru i kriteriji za ocjenjivanje tjelesne sposobnosti (Prilog 5) iz članka 28. stavka 1. Pravilnika, mijenjaju se i nalaze se u prilogu ovoga Pravilnika i njegov su sastavni dio.

Članak 14.

U cijelom tekstu Pravilnika o privlačenju, selekciji i odabiru za prijam u djelatnu vojnu službu (»Narodne novine« broj 97/08) riječi: »ravnatelj Uprave za ljudske resurse« zamjenjuje se riječima »pomoćnik ministra obrane zadužen za ljudske resurse«, riječi: »uprave za obranu« zamjenjuju se riječima »područni odjeli za poslove obrane«, riječi »uredi za obranu« zamjenjuje se riječima »područni odsjeci za poslove obrane«, a riječi »Služba za odnose s javnošću i informiranje« zamjenjuju se s riječima »Samostalna služba za odnose s javnošću i izdavaštvo« u odgovarajućem broju i padežu.

Članak 15.

Ovaj Pravilnik stupa na snagu danom objave u »Narodnim novinama«.

Klasa: 023-03/11-04/26
Urbroj: 512-01-12-10
Zagreb, 19. travnja 2012.

Ministar
Ante Kotromanović, v. r.

PRILOG BROJ 5

UPUTE

ZA PROVJERU I KRITERIJI ZA OCJENJIVANJE TJELESNE SPOSOBNOSTI

Ovim Uputama se propisuju opći uvjeti, sadržaj i način provođenja testova za provjeru tjelesne sposobnosti te kriteriji i način ocjenjivanja tjelesne sposobnosti u Ministarstvu obrane i Oružanim snagama Republike Hrvatske (u daljnjem tekstu MO i OS RH).

1. OPĆI UVJETI

Provjere tjelesne sposobnosti se provode danju prema sljedećim uvjetima:

1) Mjesto provedbe

– prostor za antropometrijska mjerenja (učionica, sportska dvorana i sl.)

– prostor za zagrijavanje (ravna, suha i tvrda podloga)

– prostor za izvođenje sklekova na tlu i zgibova (ravna, suha i tvrda podloga)

– prostor za izvođenje pregiba trupa (ravna, suha i meka podloga)

– prostor za trčanje (staza s ravnom i tvrdom podlogom, ne smije biti zaleđena ili skliska)

2) Vrijeme odmora nakon discipline »Trčanje 270 m s promjenom smjera« je 20 minuta, a između ostalih disciplina je najmanje 10 minuta.

3) Meteo uvjeti

o        vrijeme bez oborina

o         temperatura zraka ne niža od -2 °C i ne viša od 28 °C

4) Odjeća i obuća

– do 10 °C

o         tenisice

o         trenirka

– od 10 °C

o         tenisice

o         kratke sportske hlače

o         sportska majica

5) Sanitetsko osiguranje

o         liječnik ili medicinski tehničar

o         prikladno vozilo

2. SADRŽAJ PROVJERE TJELESNE SPOSOBNOSTI

1. Antropometrijska mjerenja:

a) mjerenje visine tijela (ATV)

b) mjerenje mase tijela (ATM)

2. Testiranje motoričkih sposobnosti:

a) zgibovi (MZGB)

b) sklekovi na tlu (MSKL)

c) pregibi trupa (MPTR)

3. Testiranje funkcionalnih sposobnosti:

a) trčanje 270 metara s promjenom smjera

b) trčanje 3200/2400 metara

c) plivanje 300 metara – zamjenski test

d) hodanje 4000 metara – zamjenski test

![](dodatni/421329.jpg) mjerenje antropometrijskih karakteristika može se provesti do 7 dana prije testiranja motoričkih i funkcionalnih sposobnosti.

![](dodatni/421330.jpg) testiranje motoričkih i funkcionalnih sposobnosti provodi se u jednom danu i prema sljedećem redoslijedu:

1. trčanje 270 metara s promjenom smjera

2. sklekovi na tlu

3. pregibi trupa

4. zgibovi

5. trčanje 3200 m / 2400 m

2.1. ANTROPOMETRIJSKA MJERENJA

Mjerenje antropometrijskih karakteristika provodi se u cilju utvrđivanja prihvatljive tjelesne građe i stupnja rizika za pristupanje testiranju funkcionalnih i motoričkih sposobnosti. Antropometrijska mjerenja mogu se provesti u suradnji s djelatnicima sanitetske struke matične ustrojstvene jedinice.

Prilikom antropometrijskih mjerenja kandidati, ročnici, kadeti, ugovorni pričuvnici i djelatne vojne osobe (u daljnjem tekstu ispitanici) su samo u kratkim sportskim hlačama, a žene i u majici. Mjerenje visine tijela provodi se jedanput godišnje.

2.1.1. OPIS POSTUPAKA ZA MJERENJE ANTROPOMETRIJSKIH KARAKTERISTIKA

|  |  |
| --- | --- |
| VISINA TIJELA | |
| Sprava za mjerenje | Antropometar ili prikladno priručno sredstvo |
| Broj mjerilaca | 1 |
| Položaj ispitanika | Ispitanik stoji na ravnoj podlozi u uspravnom stavu, opuštenih ramena i skupljenih peta (Slika 1.). Glava je u položaju "frankfurtske ravni" (Slika 2.). Mjeri se udaljenost od poda do vrha tjemena. |
| Točnost mjerenja | 0,5 cm |

|  |  |
| --- | --- |
| ![](dodatni/421331.jpeg) | ![](dodatni/421332.jpeg)  Slika 2. »Frankfurtska ravan» |
| Slika 1. Mjerenje visine tijela |  |

|  |  |
| --- | --- |
| MASA TIJELA | |
| Sprava za mjerenje | Decimalna vaga (digitalna ili s pomičnim utegom) |
| Broj mjerilaca | 1 |
| Položaj ispitanika | Ispitanik stoji mirno na vagi u uspravnom stavu |
| Napomena | Vagu prije mjerenja istarirati |
| Točnost mjerenja | 0,5 kg |

2.1.2. INTERPRETACIJA REZULTATA ANTROPOMETRIJSKIH MJERENJA

Na temelju rezultata mjerenja visine i mase tijela izračunava se ***Indeks tjelesne mase*** (ITM) prema sljedećoj formuli:

ITM = masa tijela (kg) / visina tijela2 (m)

– Interpretacija vrijednosti Indeksa tjelesne mase
![](dodatni/421333.jpg)

Ako je dobivena vrijednost Indeksa tjelesne mase manja ili jednaka 30, ispitanik može pristupiti testiranju funkcionalnih i motoričkih sposobnosti.

Ako je dobivena vrijednost Indeksa tjelesne mase veća od 30,00, ispitanik je obvezan javiti se liječniku te bez pisanog odobrenja nadležnog liječnika (po mogućnosti iz postrojbe) neće moći pristupiti testiranju funkcionalnih i motoričkih sposobnosti što će se voditi kao izostanak s testiranja funkcionalnih i motoričkih sposobnosti iz neopravdanih razloga.

![](dodatni/421334.jpg)

2.2. TESTIRANJE MOTORIČKIH SPOSOBNOSTI

2.2.1. ZGIBOVI

Test se provodi u cilju procjene repetitivne snage (mišićne izdržljivosti) leđa i ruku, a izvodi se na prostoru na kojem je postavljena preča (metalna cijev promjera 25 – 30 mm) na visini 230 – 250 cm ili sprava za izvedbu zgibova. Ispod preče se postavi stolac ili neki drugi stabilan i čvrst predmet za penjanje ispitanika na preču.

Ispitanik se popne na stolac i zauzima početni (donji) položaj (Slika 3.), rukama drži preču otvorenim nathvatom, najmanje u širini ramena, a najviše do položaja kod kojeg je podlaktica okomita na preču u gornjem položaju. Palac je na istoj strani na kojoj se nalazi svi ostali prsti (Slika 4.). Trup i ruke su potpuno opružene, a noge mogu biti savijene u koljenima i prekrižene u području stopala, tijelo miruje.

![](dodatni/421335.jpeg)

Na zapovijed »U početni položaj« ispitanik zauzima donji položaj te na zapovijed »Kreni« počinje s izvođenjem zgibova na način da iz početnog položaja podiže tijelo u gornji položaj tj. dok bradom ne dođe iznad preče (Slike 5. i 6.). Potom spušta tijelo u donji položaj sve dok ruke nisu potpuno opružene.

![](dodatni/421336.jpeg)

Prvih pet ponavljanja izvodi se na način da pomoćnik voditelja daje znak za početak izvođenja zgiba. Vrijeme između dva ponavljanja je 1 – 2 sekunde. Nakon izvedenih pet ponavljanja, ispitanik nastavlja izvođenje vježbe poštujući pravilnu izvedbu vježbe.

Nije dopušteno:

• savijati tijelo u kuku

• izvoditi trzaje

• ljuljanje tijela.

Zadatak je izvesti što veći broj ponavljanja bez vremenskog ograničenja. Broje se samo pravilno izvedena ponavljanja.

Pomoćnik voditelja broji pravilno izvedene zgibove i upozorava na nepravilno izvođenje ponavljanjem broja zadnjeg pravilno izvedenog zgiba, npr. 2, 3, 4, 4, 4 te isticanjem vrste pogreške. Ako ispitanik prvih četiri ponavljanja izvede nepravilno i nakon opomena, rad se prekida te ispitanik ima mogućnost ponavljanja na kraju testiranja ove discipline.

Kada ispitanik prestane s izvođenjem, voditelj unosi rezultat testa u propisani obrazac.

2.2.2. SKLEKOVI NA TLU

Test koji se provodi u cilju procjene repetitivne snage (mišićne izdržljivosti) prsa, ruku i ramenog pojasa. Izvodi se na prostoru predviđenom za testiranje sklekova.

Početni položaj: »Upor prednji ležeći«.

Ruke su opružene u laktovima, dlanovi postavljeni na podlogu tako da su prsti usmjereni prema naprijed. Minimalna udaljenost između dlanova je širina ramena (Slika 7.), a maksimalna sve do stava kod kojeg je okomita projekcija lakta u donjem položaju na istoj udaljenosti ili dalje u odnosu na trup kao i zglob šake (Slika 9.). Tijelo je potpuno opruženo, noge, trup i glava čine relativno ravnu crtu (Slika 11.). Stopala mogu biti skupljena ili razmaknuta maksimalno 30 cm (Slika 8.).

Na zapovijed »U početni položaj« ispitanik zauzima upor prednji ležeći.

Na zapovijed »Kreni« započinje se s izvođenjem sklekova na način da se tijelo iz gornjeg početnog položaja ravnomjerno spušta prema dolje u položaj skleka (donji položaj).

Položaj skleka je položaj kod kojeg se nadlaktica nalazi u paralelnom položaju s podlogom ili niže (slike 10, 11, 13 i 14). Potom se tijelo ravnomjerno podiže prema gore u gornji (početni) položaj.

Broje se samo pravilno izvedeni sklekovi, a ako se nakon nekog vremena pojavi umor, ispitanik se može odmarati, ali samo u gornjem položaju, te potom nastaviti s radom.

Nije dopušteno:

– savijati se u struku prema dolje ili gore

– podizati dlanove ili stopala od podloge

– skraćivanje amplitude pokreta u zglobu lakta.

Test se izvodi u trajanju od 2 minute, voditelj (mjeritelj vremena) naglašava vrijeme nakon isteka svakih 30 sekundi, a zadnjih 10 sekundi odbrojava.

Pomoćnik voditelja broji pravilno izvedene sklekove i upozorava na nepravilno izvođenje ponavljanjem broja zadnjeg pravilno izvedenog skleka, npr. 2, 3, 4, 4, 4 te isticanjem vrste pogreške (spustiti se niže, opružiti ruke i sl.). Ako ispitanik prvih deset ponavljanja izvede nepravilno i nakon opomena, rad se prekida te ispitanik ima mogućnost ponavljanja na kraju testiranja ove discipline.

Nakon isteka vremena glasno se izgovara rezultat te se upisuje u propisani obrazac.

Početni položaj (upor prednji ležeći)

![](dodatni/421337.jpeg)

![](dodatni/421338.jpeg)

![](dodatni/421339.jpeg)

Donji položaj (sklek)

![](dodatni/421340.jpeg)

![](dodatni/421341.jpeg)

Pogled s boka

![](dodatni/421342.jpeg)

![](dodatni/421343.jpeg)

![](dodatni/421344.jpeg)

2.2.3. PREGIBI TRUPA

Test koji se provodi u cilju procjene repetitivne snage (mišićne izdržljivosti) mišića trbuha. Izvodi na prostoru predviđenom za testiranje pregiba.

Početni položaj: Ispitanik leži na leđima, noge su savijene u koljenom zglobu pod kutom od 90 stupnjeva, stopala su fiksirana za podlogu potiskom rukama na gležnjeve partnera (Slika 15.). Pete moraju cijelo vrijeme biti u dodiru s podlogom. Stopala mogu biti razmaknuta do 30 cm, a noge cijelo vrijeme izvedbe testa moraju biti paralelne.

Ruke su postavljene ispred trupa tako da je dlan lijeve ruke postavljen na desno rame, a dlan desne ruke na lijevo rame (Slika 17.).

Gornji položaj: Noge su u istom položaju kao i kod početnog položaja, gornji dio tijela (trup) je okomit na podlogu, trup i glava čine relativno ravnu crtu, a laktovi prelaze zamišljenu okomicu koja prolazi kroz koljeni zglob (Slika 16.).

Na zapovijed »Početni položaj« ispitanik ga zauzima te na zapovijed »Kreni« podiže trup u »gornji položaj«, nakon čega tijelo spušta prema podlozi dok gornjim dijelom leđa ne dotakne podlogu.

Ispitanik se može odmarati u gornjem položaju ne dodirujući koljena laktovima te potom nastaviti s radom. Broje se samo pravilno izvedeni pregibi.

Nije dopušteno:

– zadržavati se u donjem položaju

– podizati kukove

– izvoditi zasuke trupom

– odvajati dlanove od ramena.

Test se izvodi u trajanju od 2 minute, voditelj (mjeritelj vremena) naglašava vrijeme nakon isteka svakih 30 sekundi, a zadnjih 10 sekundi odbrojava.

Pomoćnik voditelja broji pravilno izvedene pregibe i upozorava na nepravilno izvođenje ponavljanjem broja zadnjeg pravilno izvedenog pregiba, npr. 2, 3, 4, 4, 4 te isticanjem vrste pogreške. Ako ispitanik prvih deset ponavljanja izvede nepravilno i nakon opomena, rad se prekida te isti ima mogućnost ponavljanja na kraju testiranja ove discipline.

Nakon isteka vremena glasno se izgovara rezultat te se upisuje u propisani obrazac.

![](dodatni/421345.jpeg)

![](dodatni/421346.jpeg)

![](dodatni/421347.jpeg)

2.3. TESTIRANJE FUNKCIONALNIH SPOSOBNOSTI

2.3.1. TRČANJE 270 METARA S PROMJENOM SMJERA

Test se provodi u cilju procjene anaerobne izdržljivosti. Izvodi se u zatvorenom ili na otvorenom prostoru gdje se na udaljenosti od 22,5 metra povuku dvije paralelne crte duge 1 metar. Zadaća je u što kraćem vremenu svladati 12 dionica od 22,5 metara.

Na zapovijed »Pripremi se«, ispitanik zauzima mjesto iza startne crte. Na zapovijed »Kreni«, mjeritelj vremena uključuje štopericu i započinje mjerenje vremena, a ispitanik trči maksimalnom brzinom do druge crte, kada je dotakne ili prijeđe stopalom jedne noge okreće se za 180 stupnjeva i trči maksimalnom brzinom natrag te tako dok ne istrči svih 12 dionica.

Po završetku zadnje dionice mjeritelj očitava vrijeme, a pomoćnik rezultat upisuje u propisani obrazac. Ukoliko je ispitanik učinio pogrešku tijekom izvođenja testa, ima mogućnost ponavljanja testa na kraju testiranja ove discipline.

2.3.2. TRČANJE 3200 m ili 2400 m

Test se provodi u cilju procjene aerobne izdržljivosti. Izvodi se na prostoru previđenom za trčanje.

Na zapovijed »Pripremi se«, ispitanici zauzimaju mjesta iza startne crte.

Na zapovijed »Kreni«, voditelj (mjeritelj vremena) uključuje štopericu i započinje mjerenje vremena, a ispitanici počinju trčati.

Mjeritelj vremena i njegovi pomoćnici evidentiraju pretrčane krugove te signaliziraju ulazak u zadnji krug.

Prilikom ulaska u ciljnu ravninu mjeritelj vremena glasno očitava postignuto vrijeme, a pomoćnik ga upisuje u pripremljeni obrazac.

Testiranje traje sve dok svi ispitanici ne prijeđu zadanu dionicu ili odustanu.

2.3.3. ZAMJENSKI TESTOVI

Djelatne vojne osobe koje zbog zdravstvenih ograničenja nisu u mogućnosti provesti test za procjenu aerobne izdržljivosti (trčanje 2400 ili 3200 metara), a materijalno-tehničke mogućnosti to dopuštaju mogu biti testirane jednim od zamjenskih testova. Uvjet za mogućnost testiranja aerobne izdržljivosti zamjenskim testom je valjana potvrda nadležnog liječnika o nesposobnosti za trčanje.

Iznimno od navedenog uvjeta, po osobnom izboru, mogućnost testiranja aerobne izdržljivosti zamjenskim testom imaju:

– osobe starije od 50 godina zamjenskim testom »Hodanje 4000 metara»

– ronitelji, instruktori ronjenja i posade brodova zamjenskim testom »Plivanje 300 metara«.

2.3.3.1. PLIVANJE 300 metara

Test se izvodi u bazenu dužine 25 metara i najmanje 1 metar dubine. Prije početka testiranja voditelj upoznaje ispitanike s funkcijom testa, izvedbom i ograničenjima te im se dopušta kratko zagrijavanje i privikavanje na temperaturu vode. Na svaku stazu postavlja jednog pomoćnika koji nadzire da li je ispitanik dodirnuo rub bazena tijekom izvođenja testa.

Na zapovijed »Pripremi se«, ispitanik je u vodi i tijelom je u kontaktu s rubom bazena. Na zapovijed »Kreni«, voditelj (mjeritelj vremena) uključuje štopericu, ispitanik kreće s plivanjem. U plivanju može koristiti bilo koju plivačku tehniku ili kombinaciju tehnika. Pri okretanju ispitanik mora dodirnuti rub bazena. Dopuštene su sve vrste okreta.

Hodanje po dnu bazena nije dopušteno. Voditelj zaustavlja vrijeme kada u zadnjoj dionici ispitanik dodirne rub bazena.

Rezultat se upisuje u rubriku predviđenu za evidenciju rezultata u trčanju.

2.3.3.2. HODANJE 4000 metara

Test se izvodi na prostoru predviđenom za trčanje. Na zapovijed »Pripremi se«, ispitanici zauzimaju mjesta iza startne linije.

Na zapovijed »Kreni«, voditelj (mjeritelj vremena) uključuje štopericu i započinje mjerenje vremena, a ispitanici počinju hodati. Za vrijeme hodanja jedna noga uvijek mora dodirivati podlogu. Ako se utvrdi da je ispitanik trčao, prekida mu se testiranje.

Mjeritelj vremena i njegovi pomoćnici evidentiraju prijeđene krugove te signaliziraju ulazak u zadnji krug. Prilikom ulaska u ciljnu ravninu mjeritelj vremena glasno očitava postignuto vrijeme, a pomoćnik ga upisuje u pripremljeni obrazac.

Testiranje traje sve dok svi ispitanici ne prijeđu zadanu dionicu ili odustanu. Rezultat se upisuje u rubriku predviđenu za evidenciju rezultata u trčanju.

3. VREDNOVANJE REZULTATA I DONOŠENJE OCJENE TJELESNE SPOSOBNOSTI

Osobe koje podliježu provjerama tjelesne sposobnosti razvrstane su prema zahtjevima tjelesnih sposobnosti u osam različitih kategorija.

3.1. KATEGORIJE OSOBLJA

|  |  |
| --- | --- |
| I. | Djelatne vojne osobe raspoređene u postrojbe za provođenje specijalnih djelovanja do razine satnije (borbeni dio) |
| II. | Djelatne vojne osobe raspoređene u izvidničke postrojbe do razine satnije |
| Djelatne vojne osobe raspoređene u postrojbe vojne policije za posebne namjene |
| Djelatne vojne osobe raspoređene u postrojbe za zaštitu VIP |
| III. | Djelatne vojne osobe raspoređene u mehanizirane i motorizirane postrojbe do razine satnije |
| Djelatne vojne osobe raspoređene u postrojbe vojne policije do razine satnije |
| Djelatne vojne osobe raspoređene u postrojbe za zaštitu, osiguranje i počasti do razine satnije |
| IV. | Letačko osoblje |
| V. | Posade brodova |
| Djelatne vojne osobe raspoređene u ostale postrojbe do razine satnije i njoj ravne razine, ugovorni pričuvnici i kadeti |
| Djelatne vojne osobe raspoređene u zapovjedništva postrojbi s posebnim uvjetima popune razine bojne, njoj ravne ili više razine |
| VI. | Djelatne vojne osobe i ugovorni pričuvnici raspoređeni u zapovjedništvo bojne, njoj ravne ili više razine, ustanove ili upravni dio MO i OS RH |
| VII. | Ročnici na dragovoljnom služenju vojnog roka i kandidati za prijem u djelatnu vojnu službu |

3.2. PREGLED TESTOVA PREMA KATEGORIJAMA OSOBLJA

![](dodatni/421348.jpg)

– Od osoblja V. i VI. kategorije test Trčanje 3200 m provode pripadnici HKoV i postrojbe za specijalna djelovanja, a svi ostali provode test Trčanje 2400 m.

– Osobe starije od 46 godina ne provode test Trčanje 270 m i zgibove.

3.3. KRITERIJI ZA VREDNOVANJE REZULTATA TESTIRANJA

Rezultati u testovima Trčanje 3200 m ili Trčanje 2400 m, Trčanje 270 metara s promjenom smjera, Sklekovi na tlu, Pregibi trupa i Zgibovi vrednuju se na način da se svakom broju ukupno izvedenih ponavljanja odnosno vremenu ostvarenom na trčanju pridružuje broj bodova u skladu s dobi i sa spolom ispitanika prema pripadajućim tablicama. Maksimalan broj bodova koje je moguće ostvariti u jednoj disciplini je 100.

Zamjenski testovi vrednuju se na način da se ostvareni rezultat uspoređuje sa graničnim vrijednostima u skladu dobi i spolom prema pripadajućim tablicama te kada je rezultat jednak ili viši, pridružuje mu se 60 bodova, kada je rezultat niži, pridružuje mu se 0 bodova.

Tablice za bodovanje rezultata vrednovat će se i revidirati svake dvije godine.

Na testiranju motoričkih i funkcionalnih sposobnosti osoba može ostvariti status P (prošao), N (nije prošao) ili O (nije pristupio iz zdravstvenih razloga).

Status P (prošao) određuje se, ovisno o kategoriji osoblja kojoj određena osoba pripada, prema sljedećem:

1) Djelatna vojna osoba koja pripada I. kategoriji neovisno o dobi i spolu, mora na svakom testu ostvariti minimalne vrijednosti prema sljedećim mjerilima:

|  |  |  |  |  |
| --- | --- | --- | --- | --- |
| FUNKCIONALNE SPOSOBNOSTI | | MOTORIČKE SPOSOBNOSTI | | |
| Trčanje  3200 m | Trčanje  270 m | Sklekovi  na tlu | Pregibi trupa | Zgibovi |
| 14:06 min:sek | 66,5 sekundi | 65 ponavljanja | 72 ponavljanja | 10 ponavljanja |
| 85 bodova  (22 – 26) | 80 bodova  (22 – 26) | 85 bodova  (22 – 26) | 85 bodova  (22 – 26) | 80 bodova  (22 – 26) |

Rezultati se boduju prema tablicama za muške u dobnoj skupini 22 – 26 godina.

2) Djelatna vojna osoba koja pripada II. kategoriji mora, u skladu s dobi i spolom, na svakom testu ostvariti minimalne vrijednosti prema sljedećim uvjetima:

|  |  |  |  |  |
| --- | --- | --- | --- | --- |
| FUNKCIONALNE SPOSOBNOSTI | | MOTORIČKE SPOSOBNOSTI | | |
| Trčanje  3200 m | Trčanje  270 m | Sklekovi  na tlu | Pregibi trupa | Zgibovi |
| 75  bodova | 70  bodova | 75  bodova | 75  bodova | 70  bodova |

3) Djelatna vojna osoba koja pripada III. kategoriji mora ostvariti minimalan broj bodova u disciplini i ukupno, u skladu s dobi i spolom, prema sljedećim mjerilima:

|  |  |  |  |  |
| --- | --- | --- | --- | --- |
| FUNKCIONALNE SPOSOBNOSTI | | MOTORIČKE SPOSOBNOSTI | | UKUPAN BROJ BODOVA |
| Trčanje  3200 m | Trčanje  270 m | Sklekovi  na tlu | Pregibi trupa |
| 60  bodova | 60  bodova | 60  bodova | 60  bodova | 270  bodova |

4) Djelatna vojna osoba koja pripada IV. kategoriji mora ostvariti minimalan broj bodova u disciplini i ukupno, u skladu s dobi i spolom, prema sljedećim mjerilima:

|  |  |  |  |
| --- | --- | --- | --- |
| FUNKCIONALNE SPOSOBNOSTI | MOTORIČKE SPOSOBNOSTI | | UKUPAN BROJ BODOVA |
| Trčanje  2400 m | Sklekovi  na tlu | Pregibi trupa |
| 60  bodova | 60  bodova | 60  bodova | 200  bodova |

5) Djelatna vojna osoba ili ugovorni pričuvnik koji pripada V. kategoriji mora ostvariti minimalan broj bodova u disciplini i ukupno, u skladu s dobi i spolom, prema sljedećim mjerilima:

|  |  |  |  |
| --- | --- | --- | --- |
| FUNKCIONALNE SPOSOBNOSTI | MOTORIČKE SPOSOBNOSTI | | UKUPAN BROJ BODOVA |
| Trčanje 3200m/2400 m | Sklekovi na tlu | Pregibi trupa |
| 60  bodova | 60  bodova | 60  bodova | 180  bodova |

6) Djelatna vojna osoba ili ugovorni pričuvnik koji pripada VI. kategoriji mora ostvariti minimalan broj bodova u disciplini i ukupno, u skladu s dobi i spolom, prema sljedećim mjerilima:

|  |  |  |  |
| --- | --- | --- | --- |
| FUNKCIONALNE SPOSOBNOSTI | MOTORIČKE SPOSOBNOSTI | | UKUPAN BROJ BODOVA |
| Trčanje 3200m/2400 m | Sklekovi na tlu | Pregibi trupa |
| 55  bodova | 55  bodova | 55  bodova | 180  bodova |

7) Osoba koja pripada VII. kategoriji mora ostvariti minimalan broj bodova u disciplini i ukupno, u skladu s dobi i spolom, prema sljedećim mjerilima:

|  |  |  |  |
| --- | --- | --- | --- |
| FUNKCIONALNE SPOSOBNOSTI | MOTORIČKE SPOSOBNOSTI | | UKUPAN BROJ BODOVA |
| Trčanje 3200 m | Sklekovi  na tlu | Pregibi trupa |
| 50  bodova | 50  bodova | 50  bodova | 150  bodova |

Status N (nije prošao) određuje se kada osoba na testovima za procjenu motoričkih i funkcionalnih sposobnosti nije ostvarila propisani minimalni broj bodova, ukupno ili u disciplini, ili nije pristupila testiranju iz neopravdanih razloga.

Status O (nije pristupio iz zdravstvenih razloga) određuje se kada osoba nije pristupila testiranju motoričkih i funkcionalnih sposobnosti zbog zdravstvenih razloga, za što ima liječničku potvrdu.

Djelatni vojnici po ugovoru na završetku probnog rada moraju ispuniti kriterije propisane za V. kategoriju.

3.4. DONOŠENJE OCJENE TJELESNE SPOSOBNOSTI

U skladu s rezultatima ostvarenim na testovima za procjenu funkcionalnih i motoričkih sposobnosti donosi se ocjena tjelesne sposobnosti.

Ocjena tjelesne sposobnosti je pokazatelj razine tjelesne sposobnosti koja osigurava obavljanje svakodnevnih profesionalnih obaveza bez pretjeranog napora te učinkovito funkcioniranje u izvanrednim situacijama.

Ocjena tjelesne sposobnosti može biti »OSOBITO SE ISTIČE«, »ISTIČE SE«, »DOBAR«, »ZADOVOLJAVA«, »NE ZADOVOLJAVA« ili »NEOCIJENJEN«, a donosi se na sljedeći način:

• Ako je osoba na testiranju motoričkih i funkcionalnih sposobnosti ima status P (prošao), dobiva ocjenu tjelesne sposobnosti u skladu s brojem ukupno ostvarenih bodova za pripadajuću kategoriju osoblja prema sljedećoj tablici:

|  |  |  |  |  |  |  |
| --- | --- | --- | --- | --- | --- | --- |
| KATEGORIJA  OCJENA | I. | II. | III. | IV. | V. | VI. |
| OSOBITO SE ISTIČE | 475 – 500 bodova | 455 – 500 bodova | 345 – 400 bodova | 260 – 300 bodova | 240 – 300 bodova | 240 – 300 bodova |
| ISTIČE SE | 455 – 474 bodova | 425 – 454 bodova | 320 – 344 bodova | 240 – 259 bodova | 220 – 239 bodova | 220 – 239 bodova |
| DOBAR | 435 – 454 bodova | 395 – 424 bodova | 295 – 319 bodova | 220 – 239 bodova | 200 – 219 bodova | 200 – 219 bodova |
| ZADOVOLJAVA | 415 – 434 bodova | 365 – 394 bodova | 270 – 294 bodova | 200 – 219 bodova | 180 – 199 bodova | 180 – 199 bodova |

• Ako je osoba na testiranju motoričkih i funkcionalnih sposobnosti ostvarila status N (nije prošao), dobiva ocjenu »NE ZADOVOLJAVA«.

• Ako je osoba na testiranju motoričkih i funkcionalnih sposobnosti ostvarila status O (nije pristupio zbog zdravstvenih razloga), dobiva ocjenu »NEOCIJENJEN«.

4. EVIDENCIJA REZULTATA PROVJERA TJELESNE SPOSOBNOSTI

OSOBNI KARTON PROVJERA TJELESNE SPOSOBNOSTI
(za jednu godinu)

|  |
| --- |
| Obrazac TS-1 |

Osobni karton provjera tjelesne sposobnosti je dokument koji služi za evidentiranje rezultata provjere i praćenje stanja tjelesne sposobnosti ročnika, ugovornih pričuvnika, kadeta i djelatnih vojnih osoba MO i OS RH tijekom kalendarske godine.

Na temelju ovog dokumenta rezultati provjere i ocjena tjelesne sposobnosti unose se u IS-PU.

NAČIN UNOSA PODATAKA

Točka 1. (ČIN; IME I PREZIME/ KATEGORIJA) – upisati velikim tiskanim slovima.

Točka 2. (USTROJSTVENA JEDINICA) – upisati naziv ustrojstvene jedinice, a za ročnike upisati i naraštaj vojnika.

Točka 3. (GODINA ROĐENJA-DOB-SPOL-VISINA) – upisati godinu rođenja ispitanika te dob oduzimanjem godine rođenja od godine u kojoj se provjera provodi, zaokružiti odgovarajuću oznaku spola i upisati visinu tijela u cm.

Kolona II. (DATUM) – upisati datum provedbe provjere.

Kolona III. (VRSTA PROVJERE) – upisati koja se vrsta provjere provodi.

Kolona IV. (ATM/ITM) – u gornju rubriku upisati izmjerenu masu tijela u kilogramima, a u donju rubriku upisati izračunatu vrijednost Indeksa tjelesne mase. Ukoliko je vrijednost ITM veća od 30 uz obrazac mora biti priložena potvrda liječnika da smije pristupiti testiranju.

Kolona V. – upisati rezultat i broj bodova ostvarenih na testu Zgibovi (MZGB).

Kolona VI. – upisati rezultat i broj bodova ostvarenih na testu Sklekovi na tlu (MSKL).

Kolona VII. – upisati rezultat i broj bodova ostvarenih na testu Pregibi trupa (MPTR).

Kolona VIII. – upisati rezultat i broj bodova ostvarenih na testu Trčanje 270 metara s promjenom smjera (270m).

Kolona IX. – upisati rezultat i broj bodova ostvarenih na testu Trčanje 3200 m ili 2400 m odnosno rezultate i bodove postignute na zamjenskom testu, a pokraj rezultata upisati T3 ako je proveden test Trčanje 3200 m, T2 ako je proveden test Trčanje 2400 m, P ako je proveden test Plivanje 300 m ili H ako je proveden test Hodanje 4000 m (3200/2400). Ako je proveden zamjenski test uz obrazac mora biti priložena potvrda liječnika o nesposobnosti za trčanje.

Kolona X. (BODOVI UKUPNO) – upisati zbroj bodova u svim disciplinama.

Kolona XI. (STATUS) – upisati status P (prošao), N (nije prošao) ili O (nije pristupio iz zdravstvenih razloga).

Kolona XII. (OCJENA TJELESNE SPOSOBNOSTI) – upisati ocjenu tjelesne sposobnosti u skladu s ostvarenim statusom na testiranju motoričkih i funkcionalnih sposobnosti i ukupnom broju bodova prema pripadajućoj kategoriji osoblja.

Kolona XIII. (PROVJERU IZVRŠIO/ potpis) – upisati ime i prezime osobe koja je provela provjeru, a potpisom odgovara za točnost i istinitost podataka.

• Kada osoba nije pristupila testiranju iz neopravdanog razloga, u polja za unos rezultata testiranja motoričkih i funkcionalnih sposobnosti upisati nula »0«, a kada nije pristupila testiranju zbog zdravstvenih razloga, ostaviti prazna polja.

SKUPNI KARTON POJEDINAČNIH PROVJERA
(za jednu provjeru)

|  |
| --- |
| Obrazac TS-2 |

Ovaj karton služi za izvješćivanje o pojedinačnim ocjenama tjelesne sposobnosti pripadnika određene ustrojstvene jedinice ili određene skupine na zahtjev nadređenog zapovjednika ili čelnika ustrojstvene jedinice.

NAČIN UNOSA PODATAKA

Točka 1. (USTROJSTVENA JEDINICA) – upisati naziv ustrojstvene jedinice (velikim tiskanim slovima).

Točka 2. (VRSTA PROVJERE) – upisati o kojoj se vrsti provjere izvješćuje.

Kolona II. (DATUM PROVJERE) – upisati datum testiranja za svakog ispitanika.

Kolona III. (IME I PREZIME) – upisati ime i prezime velikim tiskanim slovima.

Kolona IV. (DOB) – upisati broj godina ispitanika.

Kolona. V. (KAT) – upisati kategoriju osoblja kojoj ispitanik pripada.

Kolona. VI. (MZGB) – upisati broj bodova ostvarenih na testu Zgibovi.

Kolona VIII. (MSKL) – upisati broj bodova ostvarenih na testu Sklekovi na tlu.

Kolona VIII. (MPTR) – upisati broj bodova ostvarenih na testu Pregibi trupa.

Kolona IX. (270M) – upisati broj bodova ostvarenih na testu Trčanje 270 metara s promjenom smjera.

Kolona X. (3200/2400) – upisati broj bodova ostvarenih na testu Trčanje 3200 ili 2400 metara odnosno na zamjenskom testu.

Kolona XI. (UKUPNO BODOVI) – upisati ukupan broj bodova ostvarenih u testovima za procjenu funkcionalnih i motoričkih sposobnosti.

Kolona XII. (STATUS) – upisati status P (prošao), N (nije prošao) ili O (nije pristupio iz zdravstvenih razloga).

Kolona XIII. (OCJENA TJELESNE SPOSOBNOSTI) – upisati ocjenu tjelesne sposobnosti u skladu s ostvarenim statusom na testiranju motoričkih i funkcionalnih sposobnosti i ukupnom broju bodova prema pripadajućoj kategoriji osoblja.

Kolona XIV. (NAPOMENA) – upisati naziv ustrojstvene jedinice kada je riječ o skupini koja u svojem sastavu ima pripadnike različitih ustrojstvenih jedinica.

Točka 3. (OVJERAVA) – upisati čin, ime i prezime zapovjednika odnosno čelnika ustrojstvene jedinice koji dostavlja tražene podatke.

PREGLEDNI KARTON PROVJERA TJELESNE SPOSOBNOSTI PO NIŽIM USTROJSTVENIM JEDINICAMA
(za jednu provjeru)

|  |
| --- |
| Obrazac TS-3 |

Obrazac TS-3 je dokument koji se vodi u ustrojstvenim jedinicama razine voda i više, a na temelju kojeg se vrši prosudba stupnja tjelesne spremnosti te prati ukupno stanje i trendovi za neposredno niže ustrojstvene jedinice.

NAČIN UNOSA PODATAKA

Točka 1. (USTROJSTVENA JEDINICA) – upisati naziv ustrojstvene jedinice.

Točka 2. (DATUM PROVJERE) – upisati datum provjere.

Točka 3. (VRSTA PROVJERE) – upisati vrstu provjere.

Kolona II. (USTROJSTVENA JEDINICA) – upisati nazive neposredno nižih ustrojstvenih jedinica.

Kolona III. (BROJNO STANJE) – upisati brojčanom oznakom ukupno brojno stanje djelatnih vojnih osoba ustrojstvene jedinice, po popisu.

Kolona IV. (OSOBITO SE ISTIČE) – upisati brojčanom oznakom postotak ispitanika ocijenjenih ocjenom OSOBITO SE ISTIČE.

Kolona V. (ISTIČE SE) – upisati brojčanom oznakom postotak ispitanika ocijenjenih ocjenom ISTIČE SE.

Kolona VI. (DOBAR) – upisati brojčanom oznakom postotak ispitanika ocijenjenih ocjenom DOBAR.

Kolona VII. (ZADOVOLJAVA) – upisati brojčanom oznakom postotak ispitanika ocijenjenih ocjenom ZADOVOLJAVA.

Kolona VIII. (NE ZADOVOLJAVA) – upisati brojčanom oznakom postotak ispitanika ocijenjenih ocjenom NE ZADOVOLJAVA.

Kolona IX. (NEOCIJENJEN) – upisati brojčanom oznakom postotak ispitanika ocijenjenih ocjenom NEOCIJENJEN

Kolona X. (POSTOTAK PROLAZNOSTI) – upisati brojčanom oznakom postotak ispitanika koji su ispunili propisane kriterije na provjeri tjelesne sposobnosti.

Postotke računati uzimajući u obzir ukupno brojno stanje ustrojstvene jedinice.

UKUPNO – upisati brojčanom oznakom zbroj ili postotak po kolonama.

Točka 4. (OVJERAVA) – upisati čin, ime i prezime.

![](dodatni/421349.jpg)

![](dodatni/421350.jpg)

![](dodatni/421351.jpg)

[5. TABLICE
ZA BODOVANJE REZULTATA TESTIRANJA MOTORIČKIH I FUNKCIONALNIH SPOSOBNOSTI](dodatni/421352.pdf)

Pravilnik, NN 51/2012-1256
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)